ໃນວັນທີ 09 ສິງຫາ 2021 ທີ່ທຳນຽບປະທານປະເທດ ສະຫາຍ ບຸນຍັງ ວໍລະຈິດ, ອະດີດເລຂາທິການໃຫຍ່ ຄະນະບໍລິຫານງານສູນຫາງພັກປະຊາຊົນປະຕິວັດລາວ, ອະດີດປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ຕ້ອນຮັບການຢ້ຽມຢາມຂອງ ສະຫາຍ ຫງວຽນ ຊວັນ ຟຸກ, ກໍາມະການກົມການເມືອງສູນກາງພັກກອມມູນິດຫວຽດນາມ, ປະທານປະເທດ ແຫ່ງ ສາທາລະນະລັດ ສັງຄົມນິຍົມຫວຽດນາມ, ໃນໂອກາດເດີນທາງມາຢ້ຽມຢາມ ສັນຖະວະໄມຕີ ສປປ ລາວ ຢ່າງເປັນທາງການ ໃນລະຫວ່າງວັນທີ 9-10 ສິງຫາ 2021.
ສະຫາຍ ບຸນຍັງ ວໍລະຈິດ (ຂວາ) ຕ້ອນຮັບການຢ້ຽມຢາມ ຂອງ ສະຫາຍ ຫງວຽນ ຊວັນ ຟຸກ (ຊ້າຍ)
ໃນວັນທີ 09 ສິງຫາ 2021 ທີ່ທຳນຽບປະທານປະເທດ
ສະຫາຍອະດີດເລຂາທິການໃຫຍ່, ອະດີດປະທານປະເທດ ບຸນຍັງ ວໍລະຈິດ ສະແດງຄວາມຍິນດີຕ້ອນຮັບ ສະຫາຍ ຫງວຽນ ຊວັນ ຟຸກ ໃນໂອກາດເດີນທາງມາຢ້ຽມຢາມ ສັນຖະວະໄມຕີ ສປປ ລາວ ຢ່າງເປັນທາງການໃນຄັ້ງນີ້, ຊຶ່ງການເດີນທາງມາຢ້ຽມຢາມຂອງ ສະຫາຍ ໄດ້ນໍາເອົາໄມຕີຈິດມິດຕະພາບ ແລະ ຄວາມເບີກບານມ່ວນຊື່ນມາສູ່ ປະຊາຊົນລາວທັງຊາດ. ສະເເດງຄວາມພາກພູມໃຈເປັນຢ່າງຍິ່ງ ທີ່ເຫັນວ່າສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງ ລາວ ແລະ ຫວຽດນາມ ນັບມື້ນັບໄດ້ຮັບການເສີມຂະຫຍາຍໃຫ້ແຕກດອກອອກຜົນ ແລະ ເຂົ້້າສູ່ລວງເລິກ.
ໃນໂອກາດດຽວກັນ, ສະຫາຍ ບຸນຍັງ ວໍລະຈິດກໍ່ສະແດງຄວາມຂອບໃຈມາຍັງພັກ, ລັດ ແລະ ປະຊາຊົນຫວຽດນາມ ອ້າຍນ້ອງ ທີ່ໄດ້ໃຫ້ການຊ່ວຍເຫລືອອັນລໍ້າຄ່າ ແລະ ທັນການ ຕໍ່ ສປປ ລາວ ພວກຂ້າພະເຈົ້າຕະຫລອດມາ ບໍ່ວ່າໃນໄລຍະຕໍ່ສູ້ກູ້ຊາດ, ໄລຍະສ້າງສາພັດທະນາປະເທດຊາດໃນປະຈຸບັນ. ໃນຍາມທີ່ ສປປ ລາວ ປະສົບກັບໄພພິບັດ ແລະ ການລະບາດຂອງພະຍາດໂຄວິດ-19 ໃນປັດຈຸບັນ. ພິເສດ ຫໍປະຊຸມສະພາແຫ່ງຊາດ ທີ່ສະຫາຍ ຫວຽດນາມໃຫ້ເປັນຂອງຂວັນນັ້ນ ເປັນສິ່ງທີ່ລໍ້າຄ່າທີ່ສຸດ ແລະ ປະຊາຊົນລາວບັນດາເຜົ່າ ທົ່ວປະເທດ ກໍ່ມີຄວາມພາກພູກໃຈທີ່ສຸດ.
ສະຫາຍ ປະທານປະເທດ ຫງວຽນ ຊັວນ ຟຸກ ສະເເດງຄວາມຮູ້ສຶກດີໃຈ ທີ່ໄດ້ມີໂອກາດຢ້ຽມຢາມ ສະຫາຍ ອະດີດເລຂາທິການໃຫຍ່, ອະດີດ ປະທານປະເທດ ບຸນຍັງ ວໍລະຈິດ ໃນຄັ້ງນີ້. ພ້ອມທັງ ໄດ້ນຳເອົາຄວາມຢື້ຢາມຖາມຂ່າວຈາກ ສະຫາຍ ເລຂາທິການໃຫຍ່ ຫງວຽນ ຝູ ຈ໋ອງ, ບັນດາສະຫາຍການນຳ ແລະ ບັນດາສະຫາຍອະດີດການນໍາພັກ-ລັດ ຂອງຫວຽດນາມ ມາຍັງ ສະຫາຍ ອະດີດເລຂາທິການໃຫຍ່, ອະດີດ ປະທານປະເທດ ບຸນຍັງ ວໍລະຈິດ. ສະຫາຍ ປະທານປະເທດ ຫງວຽນ ຊັວນ ຟຸກ ສະເເດງຄວາມຂອບໃຈ ແລະ ຮູ້ບຸນຄຸນເປັນຢ່າງສູງ ຕໍ່ການປະກອບສ່ວນອັນໃຫຍ່ຫຼວງ ເຂົ້າໃນການເສີມຂະຫຍາຍສາຍພົວພັນມິດຕະພາບ ລະຫວ່າງ ລາວ-ຫວຽດນາມ ຕະຫຼອດໄລຍະການປະຕິບັດໜ້າທີ່ການປະຕິວັດ ກໍຄືການປະຕິບັດໜ້າທີ່ຍຸດທະສາດ ຂອງ ສະຫາຍ ບຸນຍັງ ວໍລະຈິດ.